Saoedi-Arabië doen 81 teregstellings op een dag(Foto: FAYEZ NURELDINE/AFP) Saoedi-Arabië het 81 mense op een dag vir terreurverwante misdade tereggestel. Die teregstellings wat op een dag plaasgevind het, is meer as die totale getal teregstellings wat verlede jaar uitgevoer is. Diegene wat tereggestel is, is “aan die pleeg van veelvuldige gruwelike misdade skuldig bevind”, het die amptelike Saoedi-persagentskap (SPA) berig en gesê dit sluit veroordeeldes in wat aan die Islamitiese Staat-groep, Al-Kaïda of ander terreurorganisasies verbind is. Hulle het aanvalle op belangrike ekonomiese sleutelpunte beplan, lede van die veiligheidsmagte geteiken of vermoor of wapens die land ingesmokkel, het die SPA berig. Van die 81 mense was 73 Saoedi-burgers, sewe Jemeniete en een was ’n Siriese burger. SPA het gesê almal wat tereggestel is, is in Saoedi-howe verhoor met 13 regters wat daaroor toesig gehou het. Die ryk Golfstaat het een van die wêreld se hoogste teregstellingsyfers met minstens 69 mense wat in 2021 in dié koninkryk tereggestel is.